RO Jurnalul Oficial al Uniunii Europene L 208/23

REGULAMENTUL (UE) NR. 813/2011 AL COMISIEI

din 11 august 2011

de modificare a anexelor II și III la Regulamentul (CE) nr. 396/2005 al Parlamentului European și al Consiliului privind conținuturile maxime aplicabile reziduurilor de acequinocil, benzoat de emamectin, etametsulfuron-metil, flubendiamidă, fludioxonil, kresoxim-metil, metoxifenozid, novaluron, tiacloprid și trifloxistrobin din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1) litera (a),

întrucât:

(1) Limitele maxime de reziduuri (LMR) pentru kresoxim-metil, metoxifenozid, tiacloprid și trifloxistrobin au fost stabilite în anexa II și partea B din anexa III la Regulamentul (CE) nr. 396/2005. Limitele maxime de reziduuri (LMR) pentru acequinocil, benzoat de emamectin, flubendiamidă, fludioxonil și novaluron au fost stabilite în partea A din anexa III la Regulamentul (CE) nr. 396/2005. Pentru etametsulfuron-metil nu au fost stabilite anterior LMR-uri în niciuna dintre anexele la Regulamentul (CE) nr. 396/2005, astfel încât se aplică valoarea implicită de 0,01 mg/kg.

(2) În contextul unei proceduri, în conformitate cu Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (2), pentru autorizarea utilizării unui produs de protecție a plantelor care conține substanța activă tiacloprid la mazăre (păstăi), a fost depusă o cerere de modificare a LMR-urilor existente, în temeiul articolului 6 alineatul (1) din Regulamentul (CE) nr. 396/2005.

(3) În ceea ce privește substanța acequinocil, o cerere similară a fost depusă în vederea utilizării la hamei. În ceea ce privește substanța benzoat de emamectin, o cerere similară a fost depusă în vederea utilizării la citrice, prune și caise. În ceea ce privește substanța fludioxonil, o cerere similară a fost depusă în vederea utilizării la strugurii de masă și strugurii pentru vin. În ceea ce privește substanța kresoxim-metil, o cerere similară a fost depusă în vederea utilizării la afine și merișoare. În ceea ce privește substanța metoxifenozid, o cerere similară a fost depusă în vederea utilizării la prune. În ceea ce privește substanța trifloxistrobin, o cerere similară a fost depusă în vederea utilizării la vinete și merișoare.

(4) În conformitate cu articolul 6 alineatele (2) și (4) din Regulamentul (CE) nr. 396/2005, a fost depusă o cerere în vederea utilizării substanței etametsulfuron-metil la semințele de rapiță. Utilizarea autorizată a substanței etametsulfuron-metil la semințele de rapiță în Canada conduce la un nivel de reziduuri mai ridicat decât LMR-urile stabilite la valoarea implicită în Regulamentul (CE) nr. 396/2005. Pentru a evita barierele în calea comerțului la importul de semințe de rapiță, este necesară stabilirea unei LMR mai ridicate.

(5) În ceea ce privește flubendiamida, o astfel de cerere a fost depusă pentru mărirea LMR-urilor din prezent pentru fructe nucifere, mere, pere, cireșe, piersici, struguri de masă și pentru vin, salată, spanac, țelină, boabe de soia, semințe de bumbac, porumb și prune, în scopul evitării barierelor în calea comerțului la importul acestor produse din Statele Unite. În ceea ce privește aceeași substanță activă, o astfel de cerere a fost depusă pentru mărirea LMR din prezent pentru orez, în scopul evitării barierelor în calea comerțului la importul de orez din India. În ceea ce privește substanța fludioxonil, o astfel de cerere a fost depusă pentru mărirea LMR-urilor din prezent pentru batate și igname, în scopul evitării barierelor în calea comerțului la importul acestor produse din Statele Unite. În ceea ce privește substanța novaluron, o astfel de cerere a fost depusă pentru mărirea LMR din prezent pentru merișoare, în scopul evitării barierelor în calea comerțului la importul de merișoare din Statele Unite. În ceea ce privește substanța metoxifenozid, o astfel de cerere a fost depusă pentru mărirea LMR-urilor din prezent pentru avocado și rodii, în scopul evitării barierelor în calea comerțului la importul acestor produse din Statele Unite.

(6) În conformitate cu articolul 8 din Regulamentul (CE) nr. 396/2005, aceste cereri au fost evaluate de către statele membre în cauză, iar rapoartele de evaluare au fost înaintate Comisiei.

(7) Autoritatea Europeană pentru Siguranța Alimentară, denumită în continuare „autoritatea”, a evaluat cererile și rapoartele de evaluare, analizând în special riscurile pentru consumator și, după caz, pentru animale, și a emis avize motivate cu privire la LMR-urile propuse (3). Autoritatea a înaintat aceste avize Comisiei și statelor membre și le-a pus la dispoziția publicului.

(8) În avizele sale motivate, autoritatea a concluzionat că, referitor la utilizarea substanței trifloxistrobin la merișoare și a flubendiamidei la boabe de soia, semințe de bumbac, porumb și prune, datele privind reziduurile nu au fost adecvate pentru susținerea LMR-urilor solicitate. Pentru roșii, ardei și porumb dulce, autoritatea a concluzionat că LMR-urile au fost deja stabilite la niveluri corespunzătoare utilizării autorizate din prezent. Referitor la utilizarea benzoatului de emamectin la citrice, autoritatea a concluzionat că LMR-urile au fost deja stabilite la niveluri corespunzătoare utilizării autorizate din prezent. Referitor la toate celelalte aplicații, autoritatea a concluzionat că toate cerințele privind datele au fost îndeplinite și că modificările LMR-urilor solicitate de către solicitanți sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. Autoritatea a ținut cont de cele mai recente informații referitoare la proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor produselor alimentare care ar putea conține substanțele respective, nici expunerea pe termen scurt, ca urmare a unui consum foarte ridicat de produse derivate din culturi relevante, nu indică existența unui risc de depășire a dozei zilnice admise (DZA) sau a dozei acute de referință (DAR).

(9) Pe baza avizelor motivate ale autorității și ținând seama de factorii relevanți pentru contextul în cauză, modificările adecvate ale LMR-urilor îndeplinesc cerințele articolului 14 alineatul (2) din Regulamentul (CE) nr. 396/2005.

(10) Prin urmare, Regulamentul (CE) nr. 396/2005 ar trebui modificat în consecință.

(11) Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,

ADOPTĂ PREZENTUL REGULAMENT:

Articolul 1

Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

Prezentul regulament intră în vigoare în ziua următoare publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 11 august 2011. Pentru Comisie Președintele José Manuel BARROSO

(1) JO L 70, 16.3.2005, p. 1.

(2) JO L 230, 19.8.1991, p. 1.

(3) Rapoarte științifice EFSA disponibile la adresa http://www.efsa.europa.eu:

Aviz motivat al EFSA: Modification of the existing MRL for acequinocyl in hops (Modificarea LMR-urilor existente pentru acequinocil la hamei). EFSA Journal 2010;8(12):1937 [25 pp.].

Aviz motivat al EFSA: Modification of the existing MRLs for emamectin benzoate in plums, apricots and citrus fruit (Modificarea LMR-urilor existente pentru benzoat de emamectin la prune, caise și citrice). EFSA Journal 2011;9(1):1974 [37 pp.]. Publicat: 12 ianuarie 2010. Aprobat: 10 ianuarie 2011.

Aviz motivat al EFSA: Setting of an MRL for ethametsulfuron-methyl in rape seed (Stabilirea unei LMR pentru etametsulfuron-metil la semințele de rapiță). EFSA Journal 2010;8(12):1959 [25 pp.]. Publicat: 17 decembrie 2010. Adoptat: 15 decembrie 2010.

Aviz motivat al EFSA: Modification of the existing MRLs for flubendiamide in various food commodities (Modificarea LMR-urilor existente pentru flubendiamidă în diferite mărfuri alimentare). EFSA Journal 2010;8(12):1960 [45 pp.]. Publicat: 17 decembrie 2010. Adoptat: 16 decembrie 2010.

Aviz motivat al EFSA: Modification of the existing MRLs for fludioxonil in sweet potatoes, yams and grapes (Modificarea LMR-urilor existente pentru fludioxonil la batate, igname și struguri). EFSA Journal 2010;8(11):1912 [25 pp.]. Publicat: 22 noiembrie 2010. Adoptat: 19 noiembrie 2010.

Aviz motivat al EFSA: Modification of the existing MRLs for kresoxim-methyl in blueberries and cranberries (Modificarea LMR-urilor existente pentru kresoxim-metil la afine și merișoare). EFSA Journal 2010;8(12):1933 [25 pp.]. Publicat: 1 decembrie 2010. Adoptat: 30 noiembrie 2010.

Aviz motivat al EFSA: Modification of the existing MRLs for methoxyfenozide in various fruits (Modificarea LMR-urilor existente pentru metoxifenozid la diferite fructe). EFSA Journal 2010;8(11):1902 [25 pp.]. Publicat: 15 noiembrie 2010. Adoptat: 15 noiembrie 2010.

Aviz motivat al EFSA: Modification of the existing MRL for novaluron in cranberries (Modificarea LMR-urilor existente pentru novaluron la merișoare). EFSA Journal 2010;8(12):1963 [24 pp.]. Publicat: 21 decembrie 2010. Adoptat: 16 decembrie 2010.

Aviz motivat al EFSA: Modification of the existing MRLs for thiacloprid in peas (with pods) [Modificarea LMR-urilor existente pentru tiacloprid la mazăre (păstăi)]. EFSA Journal 2010;8(12):1939 [27 pp.]. Publicat: 9 decembrie 2010. Adoptat: 7 decembrie 2010.

Aviz motivat al EFSA: Modification of the existing MRLs for trifloxystrobin in cranberries and aubergines (Modificarea LMR-urilor existente pentru trifloxistrobin la merișoare și vinete). EFSA Journal 2011;9(1):1973 [26 pp.]. Publicat: 12 ianuarie 2011. Adoptat: 7 ianuarie 2011.